‘Sluipmoorde’-saak: Man hoor oor borgtogElvis Ramosebudi tydens ‘n vorige verskyning in die Johannesburg-landdroshof (28 April 2017). Foto: ANA Die man wat daarvan beskuldig word dat hy beplan het om verskeie regeringsbeamptes en ander prominente Suid-Afrikaners te vermoor, is Maandag op borgtog vrygelaat in die Johannesburgse landdroshof. Landdros Vincent Ratshibvumo het Elvis Ramosebudi op borgtog van R3 000 vrygelaat en hom beveel om drie keer per week by sy plaaslike polisiestasie aan te meld. Hy is ook gewaarsku om nie met getuies in te meng nie. Ratshibvumo het tydens sy uitspraak gesê daar was geen inligting in die borgtogaansoek wat voorgestel het dat Ramosebudi daartoe in staat was om die beweerde sluipmoorde uit te voer nie. Die landdros het die “plan” as kinderagtig beskryf en gevra of dit nie dalk ŉ slenter is nie aangesien Ramosebudi nie vuurwapens het nie en ook nie sluipmoordenaars gewerf het nie. Ramosebudi moet weer op 6 Julie in die hof verskyn. Ramosebudi (33) is op 26 April in hegtenis geneem nadat “kommunikasiemateriaal onderskep is oor moontlike sluipmoordplanne”. Die Valke het gesê Ramosebudi is in hegtenis geneem terwyl hy glo besig was om “skenkers” te werf, onder meer vir skerpskutters wat die prominente Suid-Afrikaners glo sou vermoor. Die Nasionale Vervolgingsgesag het Dinsdag die aanklagte teen Ramosebudi verander van sameswering tot moord na aanhitsing tot moord aangesien hulle bewyse glo wys dat hy alleen opgetree het. Ramosebudi het glo op 29 November sy eerste brief geskryf aan ŉ voormalige werknemer van Anglo American waarin hy glo R60 miljoen versoek het om 19 hoëprofiel-Suid-Afrikaners te vermoor. Pres. Jacob Zuma, sy seun Duduzani, die Gupta-broers en Brian Molefe, voormalige hoof van Eskom, se name het onder andere op die lys verskyn. Ramosebudi het glo op 14 Maart ŉ brief aan Oakbay, wat deur die Guptas besit word, geskryf en R75 miljoen versoek. Polisiebeamptes, wat hulle as voorgenome “skenkers” voorgedoen het, het ŉ vergadering met Ramosebudi versoek vir 26 April. Tydens die vergadering het Ramosebudi glo gesê hy is die stigterslid van die Anti-State Capture Death Squad Alliance. Hy het glo gesê hy het ŉ vuurwapen en gif om die moorde mee uit te voer.